Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/19) и согласно одредбите на Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Ж. С. од Португалија, поднесена против Агенцијата за цивилно воздухопловство, на 15.08.2025 година го донесе следното

**Р Е Ш Е Н И Е**

Жалбата од Ж. С. од Португалија, поднесена против Агенцијата за цивилно воздухопловство, заведена во архивата на Агенцијата за заштита на правото на слободен пристап до информациите од јавен карактер со бр.08-439 на 14.08.2025 година **СЕ ОТФРЛА како ненавремена**.

**О Б Р А З Л О Ж Е Н И Е**

Ж. С. од Португалија, како што е наведено во Жалбата, на 20.02.2025 година поднел Барање за пристап до информации од јавен карактер до Агенцијата за цивилно воздухопловство, со кое побарал по е-маил да му биде доставен електронски запис од следните информации:

„Извештај од истрага за воздухопловната несреќа на 28 август 2008 година, во врска со марка и модел на авион Cessna 172 N Skuhawk 100 II, регистрација Z3-DCV, во Охрид, Македонија“.

Имателот на информации на ова Барање не одговорил во законски предвидениот рок, поради што Барателот на информацијата, не запазувајќи го законски предвидениот рок, поднел Жалба, заведена во Агенцијата со бр. 08-439 на 14.08.2025 година.

Постапувајќи по наведената Жалба, Агенцијата за заштита на правото на слободен пристап до информации од јавен карактер истата ја **отфрли како ненавремена**, поради следното:

Агенцијата утврди дека во конкретниот случај, Барателот на информации ја поднесува Жалбата по истекот на законскиот рок, поради тоа што Барањето за пристап до информации од јавен карактер до Имателот го доставил на 20.02.2025 година, додека Жалбата до Агенцијата ја поднесува на 14.08.2025 година, што истата ја прави **ненавремена**.

Во член 21 став 1 од Законот заслободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Согласно член 20 став 3 од истиот Закон „Ако имателот на информацијата во рокот утврден во членот 21 од овој закон не му овозможи на барателот пристап до информацијата и ако не донесе и не му достави на барателот решение се смета дека барањето е одбиено по што барателот може да поднесе жалба до Агенцијата во **рок од 15 дена**“.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**